Priekšlikums EIROPAS PARLAMENTA UN PADOMES DIREKTĪVA, ar ko groza Direktīvu 2009/138/EK par uzņēmējdarbības uzsākšanu un veikšanu apdrošināšanas un pārapdrošināšanas jomā (Maksātspēja II) attiecībā uz tās transponēšanas un piemērošanas datumiem un dažu direktīvu atcelšanas datumu /* COM/2013/0680 final - 2013/0327 (COD) */





PASKAIDROJUMA RAKSTS 1. PRIEKŠLIKUMA KONTEKSTS 1.1. Priekšlikuma pamatojums un mērķi Direktīvā 2009/138/EK (“Maksātspēja II”) paredzēta mūsdienīga, uz risku balstīta Eiropas apdrošināšanas un pārapdrošināšanas uzņēmumu darbības uzraudzības sistēma. Šie jaunie noteikumi ir būtiski, jo nodrošina apdrošināšanas nozares drošumu, stabilitāti un spēju piedāvāt ilgtspējīgus apdrošināšanas produktus un stiprināt reālo ekonomiku ar ilgtermiņa ieguldījumiem un papildu stabilitāti. Ar Direktīvu 2011/89/ES (Ficod1) tiek grozītas vairākas direktīvas, tostarp "Maksātspēja II" attiecībā uz finanšu konglomerātā esošu finanšu sabiedrību papildu uzraudzību. 2011. gada 19. janvārī Komisija pieņēma priekšlikumu grozīt Direktīvu 2009/138/EK, lai ņemtu vērā gan jauno apdrošināšanas uzraudzības sistēmu, proti, Eiropas Apdrošināšanas un aroda pensiju iestādes (EAAPI) izveidi 2011. gada 1. janvārī (COM (2011) 8, COD 2011/0006)("Omnibus II"), gan Lisabonas līguma stāšanos spēkā, kas paredz, ka Komisijas pilnvaras pieņemt īstenošanas aktus ir jāaizstāj ar pilnvarām pieņemt īstenošanas un deleģētos aktus saskaņā ar Līguma par Eiropas Savienības darbību 290. pantu. Priekšlikumā bija iekļauti arī noteikumi, lai pagarinātu Direktīvā 2009/138/EK noteiktos transponēšanas, atcelšanas un piemērošanas termiņus. Šie noteikumi ir svarīgi, lai nodrošinātu vienmērīgu pāreju uz jauno režīmu. Turklāt, lai „Maksātspēja II” režīms varētu pilnībā darboties, ir nepieciešams arī liels skaits Komisijas deleģēto un īstenošanas tiesību aktu, kuros būtu sniegta nozīmīga informācija par dažādiem tehniskiem jautājumiem. Daudzi no šiem t.s. "2 līmeņa" noteikumiem ir cieši saistīti ar "Omnibus II", kas nozīmē, ka Komisija ar tiem nevar nākt klajā, pirms nav publicēts "Omnibus II", kurā bez tam tiks precizēts daudzu deleģēto un īstenošanas aktu pieņemšanas pilnvaru apjoms. Direktīvas 2009/138/EK transponēšanas un piemērošanas sākotnējais termiņš bija attiecīgi 2012. gada 31. oktobris un 1. novembris, taču, tā kā nebija noslēgušās likumdošanas sarunas par "Omnibus II", ar Direktīvu 2012/23/ES šie termiņi tika pārcelti uz attiecīgi 2013. gada 30. jūniju un 2014. gada 1. janvāri. Ar Direktīvu 2012/23/ES tiek atlikts arī termiņš, kad tiks atceltas esošās apdrošināšanas un pārapdrošināšanas direktīvas (Direktīva 64/225/EEK, 73/239/EEK, 73/240/EEK, 76/580/EEK, 78/473/EEK, 84/641/EEK, 87/344/EEK, 88/357/EEK, 92/49/EEK, 98/78/EK, 2001/17/EK, 2002/83/EK un 2005/68/EK, kas grozītas ar VI pielikuma A daļā uzskaitītajiem tiesību aktiem), kas kopā tiek sauktas par „Maksātspēja I” direktīvām. Tagad šīs direktīvas atceļamas nevis no 2012. gada 1. novembra, bet gan no 2014. gada 1. janvāra. Pašreizējās likumdošanas sarunās starp Eiropas Parlamentu, Padomi un Komisiju vissarežģītākais jautājums ir par tādu pasākumu ieviešanu, kas attiecas uz apdrošināšanas produktiem ar ilgtermiņa garantijām saskaņā ar jauno "Maksātspēja II" apdrošināšanas regulējumu ("Ilgtermiņa garantiju pakete"). Tā kā 2012. gada septembrī neizdevās vienoties par Ilgtermiņa garantiju paketi, sarunas apturēja. Pēc tam Eiropas Parlaments, Padome un Komisija norīkoja Eiropas Apdrošināšanas un aroda pensiju iestādi (EAAPI) sagatavot pasākumu tehnisko novērtējumu, lai politisku vienošanos par "Omnibus II" varētu balstīt arī uz tehniskiem apsvērumiem. 2013. gada 14. jūnijā EAAPI publicēja tehniskos secinājumus par ilgtermiņa garantiju novērtējumu. Šie tehniskie secinājumi pirmām kārtām apliecina, ka ilgtermiņa garantiju pasākumi daudzām dalībvalstīm finansiālas spriedzes apstākļos (kā 2011. gadā) būtu ļoti nozīmīgi un ka ir vajadzīga dažādu pasākumu pakete, kas atspoguļo dalībvalstīs piedāvāto apdrošināšanas produktu dažādību. EAAPI secinājumos ierosināti vairāki pasākumi, kas varētu atvieglot tādu apdrošināšanas produktu piedāvāšanu, kam ir ilgtermiņa garantijas pret mākslīgām finanšu tirgu svārstībām. No šiem secinājumiem jāvadās, tiecoties panākt politisku vienošanos par "Omnibus II". Kā liecina Komisijas 2013. gada 27. jūnija ziņojums, ir iespējas panākt kompromisu, kura pamatā ir EAAPI ieteiktie pasākumi. Lai gan 2013. gada 10. jūlijā likumdošanas sarunas starp Eiropas Parlamentu, Padomi un Komisiju atsākās, ir maz ticams, ka sarunas par "Omnibus II" tiks pabeigtas laikus, lai "Omnibus II" direktīvu varētu publicēt Oficiālajā Vēstnesī, pirms pienāk Direktīvas 2009/138/EK, kas grozīta ar Direktīvu 2012/23/ES, piemērošanas termiņš. Atstājot minēto datumu nemainītu, Direktīvas 2009/138/EK īstenošana sāktos pirms "Omnibus II" priekšlikumā paredzēto pārejas noteikumu un attiecīgo pielāgojumu stāšanās spēkā. Ņemot vērā to, ka sarunas par "Omnibus II" vēl nav pabeigtas, jau pagājušais transponēšanas datums — 2013 gada 30. jūnijs — būtu vēl pēdējo reizi jāpārceļ. Ja šie datumi tiktu atstāti nemainīti, tas nozīmētu, ka "Maksātnespēja II" jāīsteno bez pārejas noteikumiem un citiem svarīgiem pielāgojumiem, kas paredzēti "Omnibus II” direktīvā. Lai novērstu ieilgušu tiesisko nenoteiktību un nodrošinātu pašreizējo maksātspējas noteikumu („Maksātspēja I”) juridisko nepārtrauktību līdz brīdim, kad spēkā būs stājies viss „Maksātspēja II” tiesību aktu kopums, ir ierosināts attiecīgo Direktīvas 2009/138/EK transponēšanas termiņu pēdējo reizi pagarināt līdz 2015. gada 31. janvārim. Ir svarīgi dot uzraudzības iestādēm un apdrošināšanas un pārapdrošināšanas uzņēmumiem zināmu laiku, lai tie varētu sagatavoties „Maksātspēja II” piemērošanai. Tādēļ ir ierosināts „Maksātspēja II” piemērošanas sākuma datumu pēdējo reizi pārcelt uz 2016. gada 1. janvāri. Tas dos iespēju uzsākt uzraudzības iestāžu apstiprināšanas procedūras, piemēram, attiecībā uz iekšējiem modeļiem un uzņēmumu īpašajiem parametriem. Pašlaik notiekošo likumdošanas sarunu puses ir vienojušās, ka sarunās par "Omnibus II" vairs nevajadzētu mainīt ne transponēšanas, ne piemērošanas datumus, lai nodrošinātu tiesisku noteiktību apdrošināšanas un pārapdrošināšanas uzņēmumu uzraudzības iestādēm sagatavošanās darbu laikā. No notikumu hronoloģijas arī izriet, ka Direktīvas 2009/138/EK transponēšanas un piemērošanas datumu pārcelšana attiecas arī uz tiem minētās direktīvas 212. līdz 216., 219., 226., 231., 233., 235., 243. līdz 247., 249., 256., 257., 258., 262. un 263. panta grozījumiem, kas tika izdarīti ar Direktīvu 2011/89/EK. Attiecīgi būtu jāmaina “Maksātspēja I” direktīvu atcelšanas datums. Ņemot vērā iepriekš minēto un to, ka līdz 2014. gada 1. janvārim palicis ļoti īss laikposms, Eiropas Parlamentam un Padomei šī direktīva būtu jāpieņem steidzamā kārtā un tai būtu jāstājas spēkā nekavējoties. Šī direktīva ir vajadzīga, lai novērstu juridiskā vakuuma rašanos pēc 2014. gada 1. janvāra. Ja šī direktīva netiks pieņemta, rastos neatbilstības starp ES tiesisko sistēmu (“Maksātspēja II”) un tās dalībvalstu tiesisko sistēmu (jo tajās būtu spēkā transponētie "Maksātspēja I" tiesību akti). Tas varētu radīt tiesisko nenoteiktību attiecībā uz uzraudzības iestādēm, uzņēmumiem un dalībvalstīm. 1.2. Direktīva 2009/138/EK („Maksātspēja II”) Ar šo direktīvu ir izveidots jauns un mūsdienīgs maksātspējas režīms apdrošinātājiem un pārapdrošinātājiem Eiropas Savienībā. Tajā paredzēta uz ekonomisko risku balstīta pieeja, kura stimulē apdrošināšanas un pārapdrošināšanas uzņēmumus pareizi noteikt un pārvaldīt savus riskus. 1.3. Direktīva 2011/89/EK („Ficod1”) Ar šo direktīvu tiek grozītas vairākas direktīvas, tostarp Direktīva 2009/138/EK attiecībā uz finanšu konglomerātā esošu finanšu sabiedrību papildu uzraudzību. Ar Direktīvas 2011/89/EK 4. pantu tiek grozīts Direktīvas 2009/138/EK 212. – 216., 219., 226., 231., 233., 235., 243. – 247., 249., 256., 257., 258., 262. un 263. pants, savukārt Direktīvas 2011/89/EK 6. pants paredz, ka dalībvalstīm šie jaunie noteikumi jāievēro no 2013. gada 10. jūnija. 1.4. Direktīva 2012/23/ES ("Quick Fix") Ar šo direktīvu groza Direktīvu 2009/138/EK un tās transponēšanas termiņu pārceļ no 2012. gada 31. oktobra uz 2013. gada 30. jūniju, par piemērošanas datumu nosaka 2014. gada 1. janvāri un "Maksātspēja I" direktīvu atcelšanas datumu pārceļ no 2012. gada 1. novembra uz 2014. gada 1. janvāri. 1.5. Priekšlikums COM (2011) 8 (“Omnibus II ” direktīva) Šā priekšlikuma mērķis ir grozīt Komisijas Direktīvu 2009/138/EK, lai pielāgotu „Maksātspēja II” direktīvu jaunajai apdrošināšanas uzraudzības sistēmai, proti, Eiropas Apdrošināšanas un aroda pensiju iestādes (EAAPI) izveidei 2011. gada 1. janvārī (COM (2011) 8, COD 2011/0006). Tajā ierosināts pagarināt "Maksātspēja II" direktīvas transponēšanas termiņu līdz 2012. gada 31. decembrim. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI 2.1. Priekšlikuma nosūtīšana valstu parlamentiem Leģislatīvo aktu projekti, tostarp Komisijas priekšlikumi, kas nosūtīti Eiropas Parlamentam un Padomei, atbilstoši Līgumiem pievienotajam Protokolam Nr. 1 par dalībvalstu parlamentu lomu Eiropas Savienībā jānosūta valstu parlamentiem. Saskaņā ar protokola 4. pantu no dienas, kad leģislatīvā akta projekts ir pieejams valstu parlamentiem, līdz dienai, kad projektu iekļauj Padomes pagaidu darba kārtībā, lai to pieņemtu vai lai formulētu nostāju saskaņā ar likumdošanas procedūru, ir jāpaiet astoņām nedēļām. Tomēr saskaņā ar 4. pantu steidzamības gadījumos ir iespējami izņēmumi, kuru pamatojumu norāda Padomes aktā vai nostājā. Komisija aicina Eiropas Parlamentu un Padomi šā priekšlikuma pieņemšanu uzskatīt par īpašas steidzamības gadījumu iepriekšminēto iemeslu dēļ. 2.2. Ietekmes novērtējums Šim priekšlikumam nav pievienots atsevišķs ietekmes novērtējums, jo jau ir veikts ietekmes novērtējums attiecībā uz „Maksātspēja II” direktīvu un šā priekšlikuma mērķis ir tikai novērst sarežģījumus, kas rastos, ja "Omnibus II" Eiropas Savienības Oficiālajā Vēstnesī publicētu vēlāk par pašreizējo piemērošanas datumu, proti, 2014. gada 1. janvāri. Ja šajā posmā nekas netiktu darīts, tas radītu ļoti neskaidru juridisko situāciju pēc 2014. gada 1. janvāra. Starp ES tiesisko sistēmu (“Maksātspēja II”) un tās dalībvalstu tiesību aktiem pastāvētu neatbilstības (ja paliktu spēkā transponētie "Maksātspēja I" tiesību akti). Tas varētu radīt tiesisko nenoteiktību attiecībā uz uzraudzības iestādēm, uzņēmumiem un dalībvalstīm. Tādā gadījumā pamatdirektīva būtu jāievieš bez pārejas noteikumiem un citiem svarīgiem pielāgojumiem, kas paredzēti "Omnibus II” direktīvā. Līdz ar to uzraudzības iestādēm, uzņēmumiem un dalībvalstīm būtu jāuzsāk īstenot kārtību, kas pavisam drīz būtu atkal jāmaina, un tas nav racionāli. Ierosinātais grozījums attiecas tikai uz dalībvalstu pienākumu transponēt direktīvu līdz 2013. gada 30. jūnijam, un ar to paredzēts pagarināt minēto termiņu līdz 2014. gada 31. decembrim. Tajā arīdzan paredzēts direktīvas "Maksātspēja II" piemērošanas datumu pārcelt no 2014. gada 1. janvāra uz 2016. gada 1. janvāri (un tāpat pārcelt "Maksātspējas I" atcelšanas datumu). Tas nemaina minētās direktīvas būtību un tādējādi neuzliek uzņēmējiem papildu pienākumus. 3. PRIEKŠLIKUMA JURIDISKIE ASPEKTI 3.1. Ierosināto pasākumu kopsavilkums Ar priekšlikumu tiek grozīts Direktīvas 2009/138/EK 309. panta 1. punkts, proti, tiek noteikts vēlāks transponēšanas datums (2015. gada 31. janvāris) un piemērošanas datums (2016. gada 1. janvāris). Ar to attiecīgi groza arī direktīvas 310. un 311. pantu, nosakot jaunu datumu „Maksātspēja I” atcelšanai (2016. gada 1. janvāris). 3.2. Juridiskais pamats Līguma par Eiropas Savienības darbību 53. panta 1. punkts un 62. pants. 3.3. Subsidiaritātes princips Piemēro subsidiaritātes principu, jo priekšlikums attiecas uz jomu, kas nav Eiropas Savienības ekskluzīvā kompetencē. Dalībvalstis nevar pietiekami sasniegt priekšlikuma mērķus, jo direktīvu noteikumus nevar grozīt un atcelt valstu līmenī. Priekšlikuma mērķus var sasniegt tikai ar ES līmeņa pasākumiem, jo ar šo priekšlikumu groza spēkā esošu ES tiesību aktu, ko nebūtu iespējams izdarīt dalībvalstu līmenī. Subsidiaritātes princips ir ievērots, jo ar priekšlikumu groza pastāvošu ES tiesību aktu. 3.4. Proporcionalitātes princips Priekšlikums ir saskaņā ar proporcionalitātes principu šāda iemesla dēļ. Tas nemaina pašreizējā ES tiesību akta būtību – priekšlikuma vienīgais mērķis ir pagarināt Direktīvas 2009/138/EK transponēšanas termiņu līdz 2015. gada 31. janvārim, lai izvairītos no ieilgušas tiesiskās nenoteiktības pēc pašreizējā transponēšanas termiņa (2013. gada 30. jūnijs) beigām. Tajā arī noteikts jauns, vēlāks „Maksātspēja II” piemērošanas datums un attiecīgi – „Maksātspēja I” atcelšanas datums (2016. gada 1. janvāris). 3.5. Juridisko instrumentu izvēle Ierosinātais juridiskais instruments: direktīva. Citi instrumenti nebūtu piemēroti. Tā kā ir jāgroza direktīva, vienīgais piemērotais instruments ir direktīvas pieņemšana. 4. IETEKME UZ BUDŽETU Priekšlikums neietekmē ES budžetu. 5. IZVĒLES ELEMENTI · Vienkāršošana Jaunajā priekšlikumā nav paredzēti vienkāršošanas elementi. Priekšlikuma mērķis ir pagarināt Direktīvas 2009/138/EK transponēšanas termiņu līdz 2015. gada 31. janvārim un noteikt jaunu piemērošanas datumu – no 2016. gada 1. janvāra. · Spēkā esošo tiesību aktu atcelšana Priekšlikuma pieņemšana pati par sevi nebūs saistīta ar spēkā esošo tiesību aktu atcelšanu; tajā tikai pielāgots Direktīvā 2009/138/EK jau paredzētais atcelšanas datums. · Eiropas Ekonomikas zona Ierosinātais tiesību akts attiecas uz EEZ līgumā ietvertu jautājumu, tāpēc tas jāattiecina uz Eiropas Ekonomikas zonu. · Sīkāks priekšlikuma skaidrojums pa nodaļām vai pa pantiem Ar šo priekšlikumu pagarina Direktīvas 2009/138/EK transponēšanas termiņu līdz 2015. gada 31. janvārim. Ar priekšlikuma 1. panta 1. punktu attiecīgi groza Direktīvas 2009/138/EK 309. panta 1. punktu. Tajā noteikts arī jauns, vēlāks „Maksātspēja II” piemērošanas datums (no 2016. gada 1. janvāra). Ar 1. panta 2. punktu tiek grozīts 310. pantā paredzētais "Maksātspēja I" atcelšanas datums (tagad – 2016. gada 1. janvāris), un 3. panta 1. punktā tas pats datums noteikts kā 311. pantā paredzētais ar „Maksātspēja II” direktīvu pārstrādātās „Maksātspēja I” direktīvas noteikumu piemērošanas sākuma datums. 2013/0327 (COD) Priekšlikums EIROPAS PARLAMENTA UN PADOMES DIREKTĪVA, ar ko groza Direktīvu 2009/138/EK par uzņēmējdarbības uzsākšanu un veikšanu apdrošināšanas un pārapdrošināšanas jomā (Maksātspēja II) attiecībā uz tās transponēšanas un piemērošanas datumiem un dažu direktīvu atcelšanas datumu (Dokuments attiecas uz EEZ) EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 53. panta 1. punktu un 62. pantu, ņemot vērā Eiropas Komisijas priekšlikumu, saskaņā ar parasto likumdošanas procedūru, tā kā: (1) Eiropas Parlamenta un Padomes Direktīvā 2009/138/EK[1] paredzēta mūsdienīga, uz risku balstīta Eiropas apdrošināšanas un pārapdrošināšanas uzņēmumu darbības regulējuma un uzraudzības sistēma. Šie jaunie noteikumi ir būtiski, jo nodrošina apdrošināšanas nozares drošumu, stabilitāti un spēju piedāvāt ilgtspējīgus apdrošināšanas produktus un stiprināt reālo ekonomiku ar ilgtermiņa ieguldījumiem un papildu stabilitāti. (2) Eiropas Parlamenta un Padomes Direktīva 2011/89/ES[2] paredz, ka no 2013. gada 10. jūnija ievieš izmaiņas Direktīvas 2009/138/EK 212. līdz 262. pantā. (3) Ar Eiropas Parlamenta un Padomes Direktīvu 2012/23/ES[3] Direktīvas 2009/138/EK transponēšanas datums tiek pārcelts no 2012. gada 31. oktobra uz 2013. gada 30. jūniju, piemērošanas datums tiek pārcelts no 2012. gada 1. novembra uz 2014. gada 1. janvāri un esošo apdrošināšanas un pārapdrošināšanas direktīvu — Padomes Direktīva 64/225/EEK[4], Padomes Pirmā direktīva 73/239/EEK[5], Padomes Direktīva 73/240/EEK[6], Padomes Direktīva 76/580/EEK[7], Padomes Direktīva 78/473/EEK[8], Padomes Direktīva 84/641/EEK[9], Padomes Direktīva 87/344/EEK[10], Padomes Otrā direktīva 88/357/EEK[11], Padomes Direktīva 92/49/EEK[12], Eiropas Parlamenta un Padomes Direktīva 98/78/EK[13], Eiropas Parlamenta un Padomes Direktīva 2001/17/EK[14], Eiropas Parlamenta un Padomes Direktīva 2002/83/EK[15] un Eiropas Parlamenta un Padomes Direktīva 2005/68/EK [16] (kopējais apzīmējums "Maksātspēja I") atcelšanas datums tiek pārcelts no 2012. gada 1. novembra uz 2014. gada 1. janvāri. (4) Komisija 2011. gada 19. janvārī pieņēma priekšlikumu Eiropas Parlamenta un Padomes direktīvai, ar ko groza Direktīvas 2003/71/EK un 2009/138/EK (turpmāk ""Omnibus II" priekšlikums")[17], lai ņemtu vērā jauno apdrošināšanas uzraudzības sistēmu, proti, Eiropas Uzraudzības iestādes (Eiropas Apdrošināšanas un aroda pensiju iestādes) izveidi. "Omnibus II" priekšlikums ir arī līdzeklis, kā Direktīvu 2009/138/EK pielāgot tam, ka ir stājies spēkā Līgums par Eiropas Savienības darbību, proti, Komisijas īstenošanas aktu pieņemšanas pilnvaras aizstāt ar īstenošanas un deleģēto aktu pieņemšanas pilnvarām. (5) Pastāv ievērojams risks, ka pietrūks laika "Omnibus II" priekšlikumu pieņemt un publicēt Eiropas Savienības Oficiālajā Vēstnesī, pirms jāsāk piemērot attiecīgie Direktīvas 2009/138/EK panti. Atstājot transponēšanas, piemērošanas un atcelšanas datumus nemainītus, Direktīvas 2009/138/EK īstenošana sāktos, pirms stājas spēkā "Omnibus II" priekšlikumā paredzētie pārejas noteikumi un attiecīgie pielāgojumi, tostarp precizējums par deleģēto un īstenošanas aktu pieņemšanas pilnvarām. (6) Lai dalībvalstīm neuzliktu pārmēru apgrūtinošus juridiskos pienākumus saskaņā ar Direktīvu 2009/138/EK un vēlāk saskaņā ar jauno, "Omnibus II" priekšlikumā paredzēto sistēmu, ir lietderīgi Direktīvas 2009/138/EK transponēšanas un piemērošanas datumus atlikt, lai uzraudzības iestādēm un apdrošināšanas un pārapdrošināšanas uzņēmumiem dotu pietiekamu laiku jaunās sistēmas ieviešanai. (7) No notikumu hronoloģijas arī izriet, ka Direktīvas 2009/138/EK transponēšanas un piemērošanas datumu atlikšana attiecas arī uz tiem minētās direktīvas 212. līdz 216., 219., 226., 231., 233., 235., 243. līdz 247., 249., 256., 257., 258., 262. un 263. panta grozījumiem, kas tika izdarīti ar Direktīvu 2011/89/EK. (8) Tiesiskās noteiktības labad attiecīgi jāatliek arī Direktīvu 64/225/EEK, 73/239/EEK, 73/240/EEK, 76/580/EEK, 78/473/EEK, 84/641/EEK, 87/344/EEK, 88/357/EEK, 92/49/EEK, 98/78/EK, 2001/17/EK, 2002/83/EK un 2005/68/EK atcelšanas datums. (9) Ņemot vērā ļoti īso laikposmu, kas palicis līdz Direktīvā 2009/138/EK noteikto termiņu beigām, šai direktīvai būtu jāstājas spēkā nekavējoties. (10) Tādējādi ir pamatoti šajā gadījumā piemērot arī Protokola (Nr. 1) par dalībvalstu parlamentu lomu Eiropas Savienībā 4. pantā steidzamības gadījumiem paredzēto atkāpi attiecībā uz šīs direktīvas priekšlikuma nosūtīšanu valstu parlamentiem, IR PIEŅĒMUŠI ŠO DIREKTĪVU. 1. pants Direktīvu 2009/138/EK groza šādi: 1. direktīvas 309. panta 1. punktu groza šādi: 2. (a) pirmajā daļā datumu "2013. gada 30. jūnijam" aizstāj ar datumu "2015. gada 31. janvārim"; (b) otrajā daļā datumu "2014. gada 1. janvāra" aizstāj ar datumu "2016. gada 1. janvāra"; 3. direktīvas 310. panta pirmajā daļā datumu "2014. gada 1. janvāra" aizstāj ar datumu "2016. gada 1. janvāra"; 4. direktīvas 311. panta otrajā daļā datumu "2014. gada 1. janvāra" aizstāj ar datumu "2016. gada 1. janvāra". 2. pants Šī direktīva stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. 3. pants Šī direktīva ir adresēta dalībvalstīm. Briselē, Eiropas Parlamenta vārdā — Padomes vārdā — priekšsēdētājs priekšsēdētājs [1] Eiropas Parlamenta un Padomes 2009. gada 25. novembra Direktīva 2009/138/EK par uzņēmējdarbības uzsākšanu un veikšanu apdrošināšanas un pārapdrošināšanas jomā (Maksātspēja II) (OV L 335, 17.12.2009., 1. lpp.). [2] Eiropas Parlamenta un Padomes 2011. gada 16. novembra Direktīva 2011/89/ES, ar ko attiecībā uz finanšu konglomerātā esošo finanšu sabiedrību papildu uzraudzību groza Direktīvu 98/78/EK, 2002/87/EK, 2006/48/EK un 2009/138/EK (OV L 326, 8.12.2011., 113. lpp.). [3] Eiropas Parlamenta un Padomes 2012. gada 12. septembra Direktīva 2012/23/ES, ar ko groza Direktīvu 2009/138/EK attiecībā uz tās transponēšanas datumu, tās piemērošanas datumu un dažu direktīvu atcelšanas datumu (OV L 249, 14.9.2012., 1. lpp.). [4] Padomes 1964. gada 25. februāra Direktīva 64/225/EEK par ierobežojumu atcelšanu attiecībā uz brīvību veikt uzņēmējdarbību un pakalpojumu sniegšanas brīvību pārapdrošināšanas un retrocesijas jomā (OV 56, 4.4.1964., 878./64. lpp.). [5] Padomes 1973. gada 24. jūlija Pirmā direktīva 73/239/EEK par normatīvo un administratīvo aktu koordināciju attiecībā uz uzņēmējdarbības sākšanu un veikšanu tiešās apdrošināšanas nozarē, kas nav dzīvības apdrošināšana (OV L 228, 16.8.1973., 3. lpp.). [6] Padomes 1973. gada 24. jūlija Direktīva 73/240/EEK, ar ko atceļ ierobežojumus attiecībā uz brīvību veikt uzņēmējdarbību tiešās apdrošināšanas jomā, kas nav dzīvības apdrošināšana (OV L 228, 16.8.1973., 20. lpp.). [7] Padomes 1976. gada 29. jūnija Direktīva 76/580/EEK, ar ko groza Direktīvu 73/239/EEK (OV L 189, 13.7.1976., 13. lpp.). [8] Padomes 1978. gada 30. maija Direktīva 78/473/EEK par normatīvo un administratīvo aktu koordināciju Kopienas līdzapdrošināšanas jomā (OV L 151, 7.6.1978., 25. lpp.). [9] Padomes 1984. gada 10. decembra Direktīva 84/641/EEK, ar ko groza, jo īpaši attiecībā uz palīdzību tūristiem, Padomes Pirmo direktīvu (73/239/EEK) (OV L 339, 27.12.1984., 21. lpp.). [10] Padomes 1987. gada 22. jūnija Direktīva 87/344/EEK par normatīvo un administratīvo aktu saskaņošanu attiecībā uz juridisko izdevumu apdrošināšanu (OV L 185, 4.7.1987., 77. lpp.). [11] Padomes 1988. gada 22. jūnija Otrā Direktīva 88/357/EEK par normatīvo un administratīvo aktu koordināciju attiecībā uz tiešo apdrošināšanu, kas nav dzīvības apdrošināšana, par noteikumiem pakalpojumu sniegšanas brīvības efektīvākai izmantošanai (OV L 172, 4.7.1988., 1. lpp.). [12] Padomes 1992. gada 18. jūnija Direktīva 92/49/EEK par normatīvo un administratīvo aktu koordinēšanu attiecībā uz tiešo apdrošināšanu, kas nav dzīvības apdrošināšana (Trešā nedzīvības apdrošināšanas direktīva (OV L 228, 11.8.1992., 1. lpp.). [13] Eiropas Parlamenta un Padomes 1998. gada 27. oktobra Direktīva 98/78/EK par apdrošināšanas grupu apdrošināšanas uzņēmumu papildu uzraudzību (OV L 330, 5.12.1998., 1. lpp.). [14] Eiropas Parlamenta un Padomes 2001. gada 19. marta Direktīva 2001/17/EK par apdrošināšanas sabiedrību sanāciju un darbības izbeigšanu (OV L 110, 20.4.2001., 28. lpp.). [15] Eiropas Parlamenta un Padomes 2002. gada 5. novembra Direktīva 2002/83/EK par dzīvības apdrošināšanu (OV L 345, 19.12.2002., 1. lpp.). [16] Eiropas Parlamenta un Padomes 2005. gada 16. novembra Direktīva 2005/68/EK par pārapdrošināšanu (OV L 323, 9.12.2005., 1. lpp.). [17] COM(2011) 8.